Lucie Ingemann
Lucie Ingemann, 1792-1868, dansk maler. Lucie Mandix blev i 1822 gift med forfatteren B.S. Ingemann, der i modsætning til mange andre i sin samtid støttede sin kones kunstneriske virksomhed.
Hun udstillede et par gange på Charlottenborg (1824-26) og blev kendt for sine blomsterbilleder, der ofte har et religiøst-mystisk indhold.
Blandt de altertavler, Lucie Ingemann malede til mange kirker, findes flere i dag på danske museer. Hendes skrift Et lille Levnetsløb til Bernhard blev udgivet 1996.